’n Veearts wat verwag het om ’n Kubaanse suiwelboer se koei te help met die geboorte van ’n tweede kalfie, was uit die veld geslaan toe daar ná die tweede nóg twee hul opwagting maak.
Dr Andres Rodriguez is die veearts in Picadura, sowat 70 km oos van Havana in Kuba. Hy sê toe hy by die driejarige koei, Aleli, aankom, het sy reeds een kalfie gehad. Ná die tweede kalf was hy verbaas toe ’n derde sy opwagting maak en geskok toe die vierde gebore is. Drie van die kalfies is bulletjies en een is dubbelslagtig.